चौनें चूकें ताड़िएं दी वाज गूंजी उठी। दूष्यंत ने कागदा परा नजरां हटाइयां, ते परतियै आखना शुरू कीता, "दोस्तो एह् त्रै मंगां लेइयै में तुसें सबनें दे पास्सेआ प्रिंसीपल सा’ब कोल जा करना। क्या तुन्दे ‘चा कुसै गी एह्दे पर कोई तराज ऐ?" सारे जागतें रौला पाई दित्ता, "नेईं, नेईं" दुष्यंत ने परतियै आखना शुरू कीता, "दोस्तो में एह् त्रै मंगां लेइयै थुआड़े पास्सेआ प्रिंसीपल सा’ब अग्गें जा करनां। पर ओह्दे ‘शा पैह्लें गै ओह् इनें मंगें गी नामंजूर करी चुके दे न। उन्दा आखना ऐ जे स्टूडैंट्स गी ह्ड़ताल करने दा कोई हक्क नेईं। उन्दे आखने मताबक असें गी इन्ना बी हक्क नेईं जे अस किट्ठे होइयै अपनी कोई डिमांड उन्दे सामने रक्खी सकचै, फी बी अस एह् मंगां उन्दे सामनै जरूर रखगे। जे फी बी ओह् नेईं मन्ने तां जलूस बनाइयै सेकरेटेरियट तगर जागे ते प्राईममनिस्टर सा’ब अग्गें अपनियां मंगां रखगे। स्हाड़ी एह् लड़ाई अपने अधिकारें आस्तै इन्साफ दी लड़ाई ऐ। असें कुसै ‘शा डरना नेईं। अग्गें बधना ऐ-अग्गें बधना ऐं।"